Kako bi se osigurala najučinkovitija upotreba resursa dostupnih u okviru postojećih programa ruralnog razvoja, od država članica će se zahtijevati da dokažu da su potpore usmjerene na najpogođenije na temelju objektivnih i nediskriminirajućih kriterija. Države članice trebale bi uključiti mjeru u programe ruralnog razvoja putem izmjene, bez obzira na to što bi rashodi bili prihvatljivi od trenutka početka katastrofalnog događaja (pandemija bolesti COVID-19).

S obzirom na poteškoće s kojima se istovremeno susreću uprave, zbog čega savjetnici ne mogu osobno pružiti u potporu potencijalnim korisnicima, a kontrolori ne mogu provoditi kontrole in situ i ex ante, neophodno je osigurati praktična rješenja za različite situacije na terenu koja bi mogle uvesti države članice i koja bi bila pristupačna korisnicima.

U poljoprivrednom i prehrambenom sektoru zabilježene su brojne poteškoće uzrokovane znatnim ograničenjima kretanja u državama članicama te obveznim zatvaranjem trgovina, otvorenih tržnica, restorana i ugostiteljskih objekata. Ekonomski poremećaj u poljoprivrednom sektoru i ruralnim zajednicama doveli su do problema s likvidnošću i novčanim tokovima za poljoprivrednike i mala ruralna poduzeća koja se bave preradom poljoprivrednih proizvoda.

3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

•Planovi provedbe i mehanizmi praćenja, evaluacije i izvješćivanja

Provedba mjera pratit će se i o njoj će se izvješćivati u okviru općih mehanizama izvješćivanja utvrđenih u uredbama (EU) br. 1303/2013 i 1305/2013.

•Dokumenti s obrazloženjima (za direktive)

Nije primjenjivo.

•Detaljno obrazloženje posebnih odredaba prijedloga

Predlaže se izmjena Uredbe (EU) br. 1305/2013.

2020/0075 (COD)

Prijedlog

UREDBE EUROPSKOG PARLAMENTA I VIJEĆA

o izmjeni Uredbe (EU) br. 1305/2013 u pogledu posebnih mjera za pružanje izvanredne privremene potpore u okviru EPFRR-a kao odgovor na pandemiju bolesti COVID-19

EUROPSKI PARLAMENT I VIJEĆE EUROPSKE UNIJE,

uzimajući u obzir Ugovor o funkcioniranju Europske unije, a posebno njegov članak 42. i članak 43. stavak 2.,

uzimajući u obzir prijedlog Europske komisije,

nakon prosljeđivanja nacrta zakonodavnog akta nacionalnim parlamentima,

uzimajući u obzir mišljenje Europskoga gospodarskog i socijalnog odbora,

uzimajući u obzir mišljenje Odbora regija,

u skladu s redovnim zakonodavnim postupkom,

budući da:

(1)Posljedice krize uzrokovane pandemijom bolesti COVID-19 pogodile su poljoprivrednike i ruralna poduzeća na dosad nezabilježen način. Znatna ograničenja kretanja u državama članicama te obvezno zatvaranje trgovina, otvorenih tržnica, restorana i drugih ugostiteljskih objekata uzrokovalo je ekonomski poremećaj u poljoprivrednom sektoru i ruralnim zajednicama te dovela do problema s likvidnošću i novčanim tokovima za poljoprivrednike i mala ruralna poduzeća koja se bave preradom, stavljanjem na tržište i/ili razvojem poljoprivrednih proizvoda. To je dovelo do izvanredne situacije na koju je potrebno odgovoriti.

(2)Kako bi se ublažile posljedice krize, nova izvanredna i privremena mjera trebala bi biti usmjerena na rješavanje problema s likvidnošću koji ugrožavaju kontinuitet poljoprivrednih aktivnosti i poslovanje malih poduzeća koja se bave preradom, stavljanjem na tržište i/ili razvojem poljoprivrednih proizvoda.